“ทวิตเตอร์” งัดกลยุทธ์วางยาพิษ สกัด “อีลอน มัสก์” ฮุบกิจการ มีผลบังคับใช้ 1 ปี
"ทวิตเตอร์" งัดกลยุทธ์วาง “ยาพิษ” ป้องกัน "อีลอน มัสก์" เทคโอเวอร์กิจการ หลังได้เสนอซื้อหุ้นทั้งหมดของทวิตเตอร์มูลค่า 4.3 หมื่นล้านดอลลาร์ โดยแผนการดังกล่าวของทวิตเตอร์จะสิ้นสุดในวันที่ 14 เม.ย. 66
"ทวิตเตอร์" งัดกลยุทธ์วาง “ยาพิษ” ป้องกัน "อีลอน มัสก์" เทคโอเวอร์กิจการ หลังได้เสนอซื้อหุ้นทั้งหมดของทวิตเตอร์มูลค่า 4.3 หมื่นล้านดอลลาร์ โดยแผนการดังกล่าวของทวิตเตอร์จะสิ้นสุดในวันที่ 14 เม.ย. 66
16 เม.ย. 2565

ผู้สื่อข่าวรายงานว่า คณะกรรมการบริหารของทวิตเตอร์ประกาศการลงมติอย่างเป็นเอกฉันท์ในวันศุกร์ (15 เม.ย.2565) ที่จะใช้กลยุทธ์ที่เรียกว่าการวาง “ยาพิษ” (poison pill) ซึ่งเป็นการกำหนดสิทธิให้บรรดาผู้ถือหุ้นของทวิตเตอร์สามารถซื้อหุ้นเพิ่มได้ภายในระยะเวลาที่จำกัด หลังจากนายอีลอน มัสก์ ซีอีโอของบริษัทเทสลาเสนอซื้อหุ้นทั้งหมดของทวิตเตอร์มูลค่า 4.3 หมื่นล้านดอลลาร์
สำหรับภายใต้กลยุทธ์ดังกล่าว หากมีบุคคลหรือกลุ่มบุคคลต้องการซื้อหุ้นทวิตเตอร์มากกว่า 15% ขึ้นไปโดยที่ไม่ได้รับอนุมัติจากคณะกรรมการบริหารของบริษัทนั้น ผู้ถือหุ้นรายอื่นๆ ของทวิตเตอร์จะได้รับอนุญาตให้ซื้อหุ้นเพิ่มได้ในราคาที่มีส่วนลด ซึ่งแผนการดังกล่าวเป็นวิธีการที่ใช้กันโดยทั่วไปเพื่อขัดขวางแนวโน้มที่บริษัทจะถูกเทคโอเวอร์กิจการอย่างไม่เป็นมิตร (Hostile Takeover) เพื่อที่จะลดสัดส่วนการถือครองหุ้นของบุคคลที่ต้องการจะเทคโอเวอร์กิจการ
ทั้งนี้ทวิตเตอร์ระบุในแถลงการณ์ว่า “แผนการดังกล่าวจะลดโอกาสที่บุคคลหรือกลุ่มบุคคลใดๆ จะเข้าควบคุมทวิตเตอร์ผ่านการซื้อหุ้นสะสมในตลาด โดยที่ไม่ต้องจ่ายมูลค่าที่เหมาะสมของการเข้าควบคุมกิจการให้แก่ผู้ถือหุ้นทั้งหมด หรือไม่ให้เวลาที่เพียงพอแก่คณะกรรมการบริษัทในการตัดสินใจ และดำเนินการอย่างดีที่สุดเพื่อผลประโยชน์ของผู้ถือหุ้น”
ด้านสำนักข่าวซีเอ็นบีซีรายงานว่า แผนการดังกล่าวของทวิตเตอร์จะสิ้นสุดในวันที่ 14 เม.ย. 2566